runetrust/blame-folketinget-dk huggingface dataset:
Lars Boje Mathiesen (NB), 2023-01-19:
Jamen det er så heller ikke det, der er tilfældet, for her snakker vi om fremrykning, og det er jo en midlertidig fremrykning.
Jeg er enig i, at der skal findes en varig finansiering på forsvarsdelen.
Jeg har været stor kritiker af, at man bare ville finansiere det ved øget gældsoptagelse på vegne af danskerne.
Men det, der står her, er, at der samtidig reserveres 5 mia. kr. til bundne opgaver og uforudsete behov.
Ordføreren har selv sagt, også på vegne af regeringen, at krigen i Ukraine er et uforudset behov, som er kommet, og at det er et akut behov – for at bruge ordførerens egne ord.
Det er jo netop derfor og til det formål, at man har noget i det økonomiske råderum.
Så kunne ordføreren bekræfte, at man stadig væk vil afskaffe store bededag, selv om man faktisk godt kan finde finansiering et andet sted, og at det faktisk er en politisk beslutning om, at man bare finder en sag, hvor man kan sige, at man kan finde nogen penge på den måde, og så kan man ellers bruge dem på, hvad man har lyst til?
Monika Rubin (M), 2023-01-19:
Tak for spørgsmålet.
Jeg er enig i, at store bededag bliver nedlagt ligegyldig hvad.
Det er også det, jeg har hørt regeringen sige.
Det handler jo om, at den her regering har store ambitioner, ikke kun i forhold til forsvarsforliget, men også i forhold til f.eks. vores sundhedsvæsen.
Nu bruger vi 2 mia. kr. på en akutplan, vi bruger 3 mia. kr. på psykiatrien, og det tænker jeg ikke ordførerens parti er imod.
Derudover er hele talen om klima også noget, vi skal tage seriøst, og det skal vi også bruge penge på, og det samme gælder ikke mindst arbejdskraft.
Pia Kjærsgaard (DF), 2023-01-19:
Tak for det, og tillykke også fra mig.
Jeg vil godt lidt tilbage til det der med folkeafstemninger, for jeg synes, det bliver meget, meget undervurderet, når vi taler om folkeafstemninger.
I pressen har vi mødt argumenter fra regeringen som: Jamen skal vi så stemme hver måned?
Nej, det tror jeg ikke vi skal.
Men det, som det går ud på, er jo faktisk grundlovens § 42, hvor netop et mindretal har en beskyttelse i forhold til – ja, hvad skal man kalde det – et flertalsdiktatur, som jeg lidt synes der er i øjeblikket, altså hvor man bare trumfer nogle ting igennem.
Der er det jo sådan, at hvis man kan samle de her 60 underskrifter, behøver det ikke nødvendigvis komme til en folkeafstemning; så må regeringen vide, at det kan komme til en folkeafstemning, og så trække forslaget.
Så det kunne foregå sådan helt udramatisk, i forhold til at der faktisk er rigtig mange, der gerne vil beholde store bededag.
Nu kan jeg forstå, at ordføreren sagde: Jamen ligegyldigt hvad, afskaffer vi store bededag.
Det synes jeg ikke vi skal ligegyldigt hvad.
Det synes jeg ikke.
Det er meget væsentligt, og det er også meget væsentligt med den modstand, der er rundtomkring, imod at afskaffe store bededag.
Lars Boje Mathiesen (NB), 2023-01-19:
Tak, og tillykke med posten.
Det er en svær dag at starte den på, men jeg synes personligt, at ordføreren gør det fremragende deroppefra – politiske uenigheder til trods.
Når vi beskæftiger os med store bededag, er det jo ikke, fordi Folketinget absolut har lyst til at fokusere på det.
Det ansvar tilfalder jo regeringen, for det er det første forslag, regeringen kommer med, og det er regeringen, der kommer med et ultimatum om det.
Jeg står her med Finansministeriets officielle tal omkring det økonomiske råderum.
Og jeg kunne godt tænke mig at spørge om, om ordføreren og Moderaterne anerkender, at der i det og at der i økonomien er et økonomisk råderum, således at hvis man havde et politisk ønske eller en politisk prioritering om at finansiere fremrykningen af forsvaret, kunne man faktisk finde det i det, der hedder det økonomiske råderum.
Pia Kjærsgaard (DF), 2023-01-19:
Jo, men det er det jo.
Altså, der er meget magtdemonstration i det her, og det synes jeg ikke er kønt.
Jeg vil godt lige tilbage til grundlovens § 42.
Det er jo derfor, vi har den paragraf, altså netop for at beskytte mindretallet herinde, som på vegne af befolkningen siger: Det her er bare ved at være for meget.
Derfor vil jeg også sige til det her med, at det er 7 timer på et år, at nej, det er ikke bare det, det handler om.
Det handler om, at rigtig mange synes, de mister noget.
Det synes jeg egentlig er meget, meget mere væsentligt.
Det sagde jeg også i mine første bemærkninger, altså at det egentlig er det, det handler om.
Monika Rubin (M), 2023-01-19:
Mange tak.
I forhold til det med at miste noget er det jo altid svært at miste noget.
Det er svært med forandring, og det her er en forandring.
Det er en forandring i Danmark, det er en forandring for dem, der arbejder – os, der arbejder, mine kollegaer ude på hospitalerne for den sags skyld.
Så at begynde at lave folkeafstemninger, hver gang vi laver et politisk forslag herinde, synes jeg er en glidebane, og jeg synes, det er en lille smule useriøst, hvis jeg skal være helt ærlig.
Charlotte Broman Mølbæk (SF), 2023-01-19:
Tak for det, og tillykke med valget og ordførerposten, selv om det er en ret vild dag at starte op på.
Jeg vil rigtig gerne kvittere for det fokus, Moderaterne og ordføreren også i dag har på kulturområdet og på kunsten og på, hvor vigtigt det er for os alle sammen, og at det har en værdi i sig selv.
Det mener vi også er vigtigt for SF.
Særlig har der været meget snak om et kulturpas, og vi mener faktisk også, at det er et stærkt træk at kigge på kultur, kunst, foreninger og fællesskaber, når vi snakker om unges trivsel.
Når vi snakker om de her 45.000 unge mennesker, snakker vi om nogle meget, meget forskellige mennesker.
Nogle er sent modne, nogle fik tidligt børn, nogle lever med angst til op over begge ører, andre lever med misbrug, og nogle lever med et handicap.
Det gør, at de har meget forskellige forudsætninger for at komme ud af døren.
Vi er optaget af, at det her ikke bare bliver et kulturpas, der bliver lagt i skuffen,
så hvordan vil Moderaterne og regeringen sikre, at det ikke bare bliver et kulturpas, værsgo, og pas dig selv, men at man også sikrer, at de kommer ind i nogle projekter og fællesskaber, der rent faktisk også løfter de her unge mennesker videre?
Rosa Lund (EL), 2023-01-19:
Det synes jeg da er oplagt.
Det er da helt oplagt.
Så lad os spørge befolkningen, hvad de synes om det her forslag fra regeringen.
Det synes jeg da bare vi skulle tage og komme i gang med.
Så kan vi diskutere, hvordan det spørgsmål skal formuleres.
Men det, jeg hører ordføreren sige, er jo nærmest en åbning for en folkeafstemning om, om vi skal bevare store bededag.
Så må jeg også bare lige tilføje – og det tror jeg faktisk godt at ordføreren ved – at det jo vil skabe større ulighed.
Men lad os lave en folkeafstemning.
Monika Rubin (M), 2023-01-19:
Hvis man laver en folkeafstemning om store bededag, spørger man om det konkrete emne, og helt ærligt, hvis man spørger folk, om man skal fjerne noget, så vil automatreaktionen være at sige, at nej, selvfølgelig skal vi ikke fjerner noget.
Dengang dankortet blev indført, var 90 pct. af Danmarks befolkning imod, at dankortet skulle indføres.
Så jeg synes egentlig, det er en lille smule useriøst at begynde at snakke om folkeafstemning i forhold til enkelte politiske tiltag.
Samira Nawa (RV), 2023-01-19:
Tak, og tak for en rigtig god tale, og tillykke til ordføreren.
Da ordføreren kom ind på sin tid i Roskilde Wolleyball Klub, tog det mig med tilbage i tiden, down the memory lane.
For vi har jo siddet i elevråd sammen på Roskilde Katedralskole.
Nu vil jeg gå til noget af det andet, som ordføreren sagde, og det kan være, jeg har hørt helt forkert, men jeg hørte ikke særlig meget eller noget overhovedet omkring klimaet og den grønne omstilling.
Det havde jeg måske ellers troet var fordelt blandt regeringspartierne til netop Moderaterne, eftersom der heller ikke var særlig meget af det i de foregående ordføreres taler.
Derfor får jeg jo lyst til at fremhæve, at man i regeringsgrundlaget har skrevet, at klimakrisen, biodiversitetskrisen er vor tids største udfordring.
Og jeg blev ægte i tvivl, om det også er der, Moderaterne står, og den bekymring ville jeg høre om ordføreren lige kunne adressere.
For i Radikale Venstres øjne er klimakrisen og biodiversitetskrisen virkelig for alvor den her generations største krise.
Monika Rubin (M), 2023-01-19:
Mange tak for spørgsmålet, og det er dejligt, at vi er flere fra Roskilde i Folketingssalen.
Klimaet er altoverskyggende i al politik.
For mig og for Moderaterne er det fuldstændig selvskrevet, at man skal tænke klima ind i alt, hvad man gør.
Bare inden for sundhedsvæsenet f.eks. ved jeg at man i England har en plan om at have et CO 2 -neutralt sundhedsvæsen – jeg tror, det er i 2040.
Så klimaet skal tænkes ind i alt, og derfor mener jeg ikke, at det skal fremhæves specifikt.
Det er en selvfølge for mig.
Samira Nawa (RV), 2023-01-19:
Det bekymrer mig så endnu mere, at klimaet ikke skal fremhæves specifikt.
Noget andet, der også står i regeringsgrundlaget, og som også hører under en af Moderaternes ministre, er jo det her med den nationale energikrisestab, der, sådan som det er forklaret i regeringsgrundlaget – hvilket vi i Radikale Venstre er rigtig glade for – skal sikre hurtigere handling på de akutte grønne udfordringer.
Hvordan forestiller Moderaterne sig at den her nationale energikrisestab skal agere på akutte grønne handlinger uden en økonomi og uden den relevante arbejdskraft?
Monika Rubin (M), 2023-01-19:
Jeg tror måske, ordføreren misforstod det, jeg sagde før.
Når jeg holder en tale her fra Folketingets talerstol, bliver jeg nødt til at skære ind til det, jeg skal tale om, og jeg bliver nødt til at lægge en linje.
Og grunden til, at jeg ikke talte om klimaet, var, at det er så essentielt for mig, at det bør være noget, som vi alle sammen har fokus på.
Så det var egentlig det, jeg mente, og det, jeg også hæfter mig ved vores i regeringsgrundlag, er jo netop, at vi er ret klimabevidste og klimaambitiøse, i forhold til at vi vil have klimaneutralitet i 2045.
Og jeg skal nok stoppe nu.
Sascha Faxe (ALT), 2023-01-19:
Tak, og tillykke.
Ordføreren klæder den talerstol rigtig godt, og jeg håber, at der sidder små piger rundtomkring foran skærmene derude og ser et forbillede på det, de har lyst til en dag at være.
Jeg skal ikke snakke om det, du ikke har lyst til at snakke om – jeg vil spørge om noget helt andet.
Vi har gennem mange år set, at den iranske revolutionsgarde har terroriseret den iranske befolkning og været en del af regimets undertrykkende metoder, og det er jo eskaleret efter den 16. september sidste år med mordet på Mahsa Amini.
Folk forsvinder, de bliver henrettet, og de bliver dræbt på åben gade.
Så jeg er nysgerrig på at vide, hvordan Moderaterne står i forhold til det, der skete i Europa-Parlamentet i går, hvor et samlet parlament på nær ni medlemmer stemte for at sætte den iranske revolutionsgarde på EU's terrorliste.
Monika Rubin (M), 2023-01-19:
Tak for spørgsmålet, og tak for, at ordføreren roser, at jeg står her på talerstolen.
Det er et lidt svært spørgsmål, som ordføreren stiller mig, fordi jeg stadig væk har familie i Iran.
Derfor kommer jeg ikke til at stå og sige præcis det, ordføreren vil have mig til, her på talerstolen i dag.
Men jeg vil anbefale ordføreren at tage fat i udenrigsministeren eller vores udenrigsordfører efterfølgende, og så er jeg sikker på, at de gerne vil fortælle ordføreren, præcis hvordan det er, vi står.
Jeg tror, vi er ret enige.
Sascha Faxe (ALT), 2023-01-19:
Jeg er helt med på det følsomme, der er i den situation, og det handler selvfølgelig ikke om ordførerens egen person, når jeg stiller det her spørgsmål.
Til gengæld tænker jeg, at Alternativet vil komme med en håndsrækning.
Vi kommer til at fremsætte et beslutningsforslag med en henstilling til regeringen om at tage de nødvendige foranstaltninger, der skal til, for at vi bakker op om EU's beslutning om at få den iranske revolutionsgarde sat på terrorlisten.
Jeg hører, at der er en enighed i en vis retning, og hvis ordføreren har lyst til at uddybe det lidt, vil det være værdsat.
Charlotte Broman Mølbæk (SF), 2023-01-19:
Der kan være mange tærskler i kulturtilbud, i fritidstilbud, i de fællesskaber, vi har, men noget af det er også socialt betinget, og noget af det er også betinget af nogle andre udfordringer.
Derfor er det også vigtigt, at man tænker bredere, at man også tænker det ind på det sociale område og i virkeligheden også sundhedsområdet, så vi hjælpes ad med, at det her kommer til at blive en succes.
Så vil jeg så bare spørge ordføreren til sidst, om Moderaterne har tænkt sig at inddrage Folketingets partier i forhold til udarbejdelsen af kulturpasset, og om vi i virkeligheden kan hjælpes ad, så det bliver et stærkt tilbud.
Monika Rubin (M), 2023-01-19:
Tak for spørgsmålet.
Hvis jeg kender Moderaterne ret, og hvis jeg kender vores nuværende kulturminister ret, er jeg sikker på, at man gerne vil så bredt et samarbejde som muligt i forhold til udarbejdelsen af det her kulturpas, og hvordan det kommer ud og virke rigtigt.
Så det er jeg optimistisk med, og det skal man nok finde en god løsning på.
Tak for spørgsmålet.
Mange tak.
Jamen som jeg også sagde tidligere heroppe på talerstolen, hæftede jeg mig ved, at der var en, der brugte ordet polykrise forleden – altså at lige nu står vi i en tid, hvor vi rent faktisk mangler finansiering til rigtig mange tiltag.
Og der er det her med at øge arbejdsudbuddet ved at nedlægge en helligdag en finansieringsmodel, som vi egentlig står på mål for, og som er en politisk prioritering fra regeringens side.
For det handler om, at vi skal bruge mange penge på rigtig mange ting.
Victoria Velasquez (EL), 2023-01-19:
Tak for talen, og tillykke til ordføreren.
Ordføreren sammenligner det at snuppe en forårsfridag med indførslen dankortet, og der mener jeg altså, at ordføreren ignorerer, at der med det politiske indgreb, som regeringen planlægger lige nu, er tale om at gå ind i løndannelsen og ind i overenskomsten.
Det står også eksplicit i loven.
I talen, som jeg synes var god og fortjener den ros, den har fået, taler ordføreren om det at tage ansvar og indgå et kompromis.
Men mange vil netop mene, at det er det, den danske model handler om – om at tage ansvar og om at indgå kompromisser; at det er en model, hvor arbejdsgiverne og lønmodtagerne mødes, anerkender, at der er interesseforskelle, og så lander et kompromis.
Man vil simpelt hen snuppe en forårsfridag og tromle det hen over befolkningen.
Hvorfor er det, at ordføreren mener, det er useriøst at lytte til lønmodtagerne, når det netop i Danmark er en vigtig del, at man bliver inddraget i forhold til sine løn- og ansættelsesvilkår som lønmodtager?
Hvorfor er det, at ordføreren modsætter sig, at vi får en folkeafstemning?
Monika Rubin (M), 2023-01-19:
Mange tak for spørgsmålet, og tak for rosen af min tale.
Det er jo sådan, at lige nu har vi en regering, som har et politisk flertal.
Det vil sige, at der nok også kommer nogle andre forslag på et eller andet tidspunkt i den her regeringsperiode, som er upopulære, og som er en politisk prioritering.
Hvis Danmarks befolkning skal til stemmeurnerne, hver evig eneste gang der kommer et upopulært forslag fra regeringen,
er jeg egentlig bekymret for, hvad det er for et Danmark og hvad det er for et samfund, vi ender med at have.
Jeg har ikke lyst til at bo i et Schweiz, hvor vi hele tiden skal til stemmeurnerne, for jeg tror ikke, at valgdeltagelsen vil være særlig høj, og hvad er det så for en lovgivning, vi ender med, fordi det er dem, der har lyst eller ekstra energi til at gå ned til stemmeurnerne, som rent faktisk ender med at bestemme, hvordan vores samfund ser ud?
Så jeg håber virkelig ikke, at det her kommer til en folkeafstemning, for jeg synes, det vil være, ja, faktisk skadeligt for vores demokrati.
Victoria Velasquez (EL), 2023-01-19:
Skadeligt for vores demokrati?
Nu gør ordføreren det igen og reducerer fuldstændig det, at man i Danmark som lønmodtager har indflydelse på sine løn- og arbejdsvilkår igennem overenskomstforhandlingerne; at man stemmer sine tillidsvalgte ind, og at de tillidsvalgte går ind og forhandler på ens vegne, og at det netop ikke er noget, vi stemmer om her i Folketinget.
Så bliver jeg bare nødt til at forstå, hvad det er, der gør, at ordføreren på den måde negligerer den danske model og går ind og fuldstændig negligerer det her spørgsmål.
Det drejer sig om løndannelsen.
Det drejer sig om noget, hvor ens tillidsvalgte har fået forhandlet tillæg hjem, som man nu vil tage og give til arbejdsgiverne, altså at regeringen her går ind i overenskomsterne.
Monika Rubin (M), 2023-01-19:
Jeg synes, det er interessant at høre Enhedslisten tale om, at man går ind og blander sig i lønforholdene, når jeg ikke har lavet andet end at høre Enhedslisten under hele valgkampen tale om, at bestemte faggrupper skal have mere i løn.
Lige nu venter vi på en robusthedskommission, som kommer til at kigge på det her, og på en lønstrukturkommission.
Så jeg ved ikke helt, hvem det er, der blander sig i lønforhold.
Pause Pause (Pause), 2023-01-19:
Mødet er udsat.
Christian Rabjerg Madsen (S), 2023-01-19:
Tak for det, og tak til fru Pia Olsen Dyhr for en rigtig god ordførertale.
Noget af det, som jeg i al beskedenhed brugte lidt kræfter på, og som jeg ved SF også tidligere har brugt ganske mange kræfter på, er diskussionen om de 45.000 unge mennesker, som står uden for fællesskabet, og som ikke har noget at stå op til, når vækkeuret ringer.
Måske ringer vækkeuret slet ikke, men gør det det, har de hverken arbejde eller uddannelse at stå op til.
Pia Olsen Dyhr (SF), 2023-01-19:
Jeg er meget enig med både ordføreren, men også med Socialdemokratiet og statsministeren i, at det er et af de helt store problemer, vi står med, altså at vi i virkeligheden kan have unge, der går ud af folkeskolen, som ikke har lært at læse og regne, fordi de ikke har følt, at folkeskolen har inkluderet dem.
Derfor bliver vi nødt til at kigge på folkeskolen og kigge på, om vi kan få praktiske fag, så man får nogle af de andre færdigheder, der følger i kølvandet på det.
Ofte lærer man jo matematik, når man skal lave andre opgaver – det kan være sløjdopgaver, eller det kan være håndarbejdsopgaver – og vi kan ikke svigte de mange unge, der går ud af vores folkeskole og ikke får noget med sig i bagagen senere hen.
Der er vi villige til at kigge på forskellige løsninger.
Det er både at kigge på praktiske fag i folkeskolen, men det kan også være noget af det, som jeg ved Socialdemokratiets borgmester i Faaborg-Midtfyn Kommune har gjort med at integrere det i folkeskolen hele tiden, altså det med, at de unge skal ud, bl.a. i praktik ude i erhvervslivet.
Jeg tror, at det der med den tættere sammenkobling bliver helt afgørende for, at vi får løst det problem, for vi har ikke gjort det.
Og det er jo ikke første gang, vi siger vi skal løse det her problem; det er også et problem, som har været der i tidligere tider.
Alle siger, de vil løse det, og jeg håber, at vi kan være med til at løse det.
Mona Juul (KF), 2023-01-19:
Det er jo ikke nogen hemmelighed, at hvert parti selvfølgelig vil komme med hver deres bud.
Nu er vi ovenikøbet kommet 86 mandater med det samme bud, så der er jo i hvert fald basis for at komme videre herfra.
Men det, vi er optaget af i Det Konservative Folkeparti, er jo også at bage samfundskagen større, sikre os så gode vilkår for erhvervslivet som muligt, og det noterer jeg mig også at der står en hel del om i regeringsgrundlaget.
Der står f.eks., at man vil arbejde for gode vækst- og konkurrencevilkår for erhvervslivet.
Det er rigtig dejligt, for det er jo også en måde at finansiere sundhed, infrastruktur, kultur, klima osv. på.
Hvilke tanker ligger der dér, og kunne man forestille sig, at man både tilbageruller lagerbeskatningen på ejendomme og sørger for, at man forhøjer loftet over aktiesparekontoen?
Jeg nåede det lige, ikke?
Monika Rubin (M), 2023-01-19:
Mange tak, og tak for den udstrakte hånd til samarbejde.
Og nej, jeg håber heller ikke, at det bliver et lillebitte mødested.
Moderaterne udspringer jo netop af det politiske mødested, som også er et forum, hvor man er velkommen, selv om man ikke er moderat.
Det betyder ikke, at man skal være enige om, hvor det ender henne, og hvor de politiske prioriteringer bliver, men vi skal helt klart tale sammen.
I forhold til at finde pengene andre steder kunne man da sikkert godt det.
Men man skal også kunne skaffe politisk flertal for det, og det har vi jo med det her forslag.
Det var også derfor, man så gerne ville have de andre partier til også at komme med nogle bud på, hvor søren vi kan skaffe nogle flere penge og et større arbejdsudbud, som der kan være politisk flertal for.
Susie Jessen (DD), 2023-01-19:
Jeg tror, alle er enige om, at det er rigtig rart at have en læge til stede her, så det er rigtig godt.
I ordførertalen nævnte ordføreren, at man gerne ville have et opgør med det her stram, strammere, strammest i udlændingepolitikken.
Af regeringsgrundlaget fremgår det også, at man vil, og jeg citerer: »Håndtere det problem, vi har set den seneste tid, med unge kvinder fra Syrien, der har mistet deres opholdstilladelse til trods for, at de har vist, at de vil Danmark.«
Jeg har haft udlændingeministeren i salen, hvor han ikke rigtig ville sige noget om, at der kommer til at være ændringer.
Han var faktisk meget opsat på, at der ikke kommer til at være nogen ændringer i hjemsendelsespolitikken.
Så mit spørgsmål til ordføreren er: Er der udsigt til med den nye regering, at de flygtninge, der ellers ser ud til at skulle hjem, fordi myndighederne har vist, at der er fred i deres hjemlande, vil komme til at blive her?
Det vil sige: Vil der ske lempelser af udlændingepolitikken?
Monika Rubin (M), 2023-01-19:
Mange tak for spørgsmålet, og tak, fordi ordføreren er tryg ved, at der er en læge
til stede.
Jeg kan også berolige ordføreren med, at i Moderaterne er der faktisk også to sygeplejersker og en psykolog til stede – hvis ordføreren skulle for brug for det.
I forhold til det konkrete spørgsmål ved jeg ikke, præcis hvordan man ender med at skrue det her sammen.
Men det handler jo om, at vi har folk, der sidder i udrejsecentre, og som ikke kan komme hjem til deres hjemlande, fordi der ikke er sikkert, og som heller ikke bidrager til det danske velfærdssamfund, selv om de faktisk har en uddannelse inden for det, som vi mangler i vores samfund.
Og det er det problem, spørgeren læste op, italesætter.
Susie Jessen (DD), 2023-01-19:
Det vil altså sige, at der kommer til at ske ændringer i hjemsendelsespolitikken.
Det vil sige, at der er flygtninge, der er i Danmark nu, som kommer til at få lov til at blive her.
Så jeg vil bare lige have en klar holdning fra regeringen her: Kommer der til at være flygtninge, som kommer til at blive i Danmark?
Det her er kernen i udlændingepolitikken, tror jeg faktisk ministeren kaldte det.
Kommer det til at ændre sig?
Monika Rubin (M), 2023-01-19:
Nu tror jeg, ordføreren lagde mig ord i munden.
Jeg sagde, at det, der står i regeringsgrundlaget, handler om, at der sidder nogle på vores udrejsecentre, som har en uddannelse, og som måske kan bidrage til Danmark.
Hvordan det så rent teknisk bliver skruet sammen – om det er en midlertidig opholdstilladelse, eller om man ryger på en arbejdsordning, eller hvordan søren man gør det – ved jeg ikke på nuværende tidspunkt.